## Odluka o uputama za provedbu politike plaća

### NN 69/1994 (29.9.1994.), Odluka o uputama za provedbu politike plaća

# VLADA REPUBLIKE HRVATSKE

Na temelju članka 3. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), Vlada
Republike Hrvatske je na sjednici održanoj 27. rujna 1994. donijela

## ODLUKU

### O UPUTAMA ZA PROVEDBU POLITIKE PLAĆA

I.

U sklopu cjelovitog preuzimanja vlasničkih odgovornosti i u cilju osiguranja
provedbe Stabilizacijskog programa Vlade Republike Hrvatske na području
politike plaća do kraja 1994. i u 1995. godini, članovi upravnh odbora
u poduzećima u državnom ili pretežito državnom vlasništvu

imenovani od strane Vlade Republike Hrvatske, Hrvatskog fonda za privatizaciju
te mirovinskih fondova odgovorni su za provedbu uputa iz ove Odluke

II.

Plaće se mogu isplaćivati u skladu s kolektivnim ugovorima te ukupnim
poslovnim stanjem poduzeća, s time da kumulativni nominalni rast redovite
mase bruto plaća, u razdoblju od kraja listopada 1994. do kraja prosinca
1995. može biti najviše do 6%.

Svaka isplata plaća eventualno isplaćena suprotno odredbama ugovara
kojim je regulirana isplata plaća u razdoblju lipanj 1994. - listopad 1994.
oduzet će se od mase bruto plaća isplaćene u listopadu 1994. godine, koja
služi kao osnovica za izračun dozvoljenog rasta mase bruto plaća.

Kumulativni rast mjesečne mase plaća iz stavka 1. ove točke, korigirane
za promjenu mjesečnog fonda radnih sati, u odnosu na masu bruto plaća isplaćenu
u listopadu 1994., umanjenu za eventualna prekoračenja iz stavka 2. ove
točke, može od 1. studenoga 1994. do 31. ožujka 1995. iznositi najviše
2%, od 1. travnja do 30. rujna 1995. najviše 4% i od 1. listopada do 31.
prosinca 1995. najviše 6%

III.

U dozvoljeni rast iz točke II. ove Odluke ne uračunavaju se eventualne
isplate jednokratnog povećanja plaće u prosincu do iznosa utvrđenog u kolektivnim
ugovorima, a najviše do iznosa jednomjesečne plaće

IV.

Naknade vezane uz radni odnos, utvrđene kolektivnim ugovorima, mogu
rasti u skladu s rastom mase plaća utvrđenim u točki II. ove Odluke.

V.

Poduzeća koja su po periodičnim obračunima za prvo polugodište 1994.
iskazala gubitak u poslovanju, a posebno ona koja su navedena u Dodatku
V. Memoranduma Vlade Republike Hrvatske o gospodarskoj politici, ne mogu
povećavati masu plaća u odnosu na masu plaća iz listopada 1994., korigiranu
za promjenu broja zaposlenih, sve dok ne pripreme i započnu provoditi program
restrukturiranja te ne iskažu pozitivan poslovni rezultat u obračunskom
razdoblju. Plan restrukturiranja kod poduzeća navedenih u Dodatku V. Memoranduma
Vlade Republike Hrvatske o gospodarskoj politici, koji mora sadržavati
i politiku plaća, mora biti razmotren i od Međunarodne banke za obnovu
i razvoj.

VI.

Plaće u poduzećima iz točke V. ove Odluke koje su niže od utvrđenih
kolektivnim ugovorom, u razdoblju nakon ispunjenja uvjeta iz točke V. ove
Odluke pa do kraja 1995., mogu se povećati za pojedinu vrstu rada najviše
do razine utvrđene kolektivnim ugovorom s time da ukupna masa plaća ne
smije prijeći kumulativni rast utvrđen u točki II. ove Odluke.

VII.

Članovi upravnih odbora imenovani od strane Vlade Republike Hrvatske,
Hrvatskog fonda za privatizaciju i mirovinskih fondova u poduzećima koja
su u većinskom privatnom vlasništvu dužni su se pridržavati uputa iz ove
Odluke.

VIII.

Upravni odbori poduzeća u državnom i pretežito državnom vlasništvu dužni
su od svojih članova u upravnim odborima banaka drugih financijskih organizacija
zahtijevati da se pridržavaju uputa iz ove Odluke

IX.

U slučaju nepridržavanja uputa utvrđenih ovom Odlukom, članovi upravnih
odbora imenovani od strane Vlade Republike Hrvatske, Hrvatskog fonda za
privatizaciju i mirovinskih fondova, bit će razriješeni, a upravni odbori
poduzeča iz točke VIII. razriješit će svoje članove u upravnim odborima
banaka i drugih financijskih organizacija.

Upravni odbori poduzeća, čiji su članovi imenovani od strane Vlade Republike
Hrvatske, Hrvatskog fonda za privatizaciju i mirovinskih fondova, razriješit
će dužnosti ona poslovodstva, koja ne postupaju u skladu s uputama iz ove
Odluke.

X.

Traži se od županijskih, te gradskih i općinskih poglavarstva da putem
članova upravnih odbora u poduzećima u njihovom vlasništvu osiguraju provedbu
polilike plaća u skladu s odredbama ove 0dluke

XI.

Mjesečne informacije potrebnke za kontrolu provedbe ove Odluke osigurat
će Zavod za platni promet.

XII.

Ova Odluka stupa na snagu danom objave u "Narodnim novinama."

Klasa:120-02/94-01/09

Urbroj : 50301 05-94-5

Zagreb, 27. rujna 1994

Predsjednik

**Nikica Valentić, v. r.**

Odluka, NN 69/1994-1200
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)